钦定古今图书集成/方舆汇编/职方典/第1489卷 > 《华藏寺三清阁碑记》杨应霈
## 钦定古今图书集成/方舆汇编/职方典/第1489卷 > 《华藏寺三清阁碑记》杨应霈

阁，在华藏山之巅。由山门百盘而上，则林木葱菁，怪
石嶙峋，扪萝蹑蹬，旷邈弄云。振衣之乡。至则金碧辉
煌，楹廊丹雘。徙倚久之，飘飘乎如遗世独立，羽化而
登仙，不觉形诸。叹曰：“美哉历历乎，兹全澂之大观也。”
顾谓杨侯曰：“君其收岘山之乐，步庐陵之尘，而为此
者乎？”侯曰：“否，吾不尽为是。”于是二人相顾而笑曰：“否
否，吾知其不为是也。盖民情之隐伏无尽，故寒暑、燥
湿、刚柔、轻重、迟速、器械、衣服、五味好尚，缕缕乎异。故
古之王者，必于省方观民乎重之。若目不睹闾阎之
隐，身不游疆里之外，即有隐伏，何以历览而周知？陟
斯巅也，登斯阁也，则晴川如掌，仙湖若镜，千山之巧
削，如芙蓉窈窕。即田畴，即水利，即部”落、即《郊垒》、即风
土好尚，靡弗一一触目，昭然大观。于是睹樯帆之往
来而有通商惠贾之思，睹田畴之丰歉而有兴发补
助之思，睹部落之星散而有萃涣离合之思，睹水涝
之频仍而有凿山濬海之思，睹郊垒之多事而有慎
堠警斥之思，睹弹丸黑子之地而有《拊循节爱》之思。
然则兹土也，何可无“此观也？兹观也，何可无此阁也？”
若夫骚人墨卿之解带留衣、嘲风弄月，幽人之飧霞
茹芝，抱膝长吟、流连光景之细，又其后者矣。直指邓
公之登眺观览，间更籍籍称贤。侯不休，谓凡物不足
以讲，大事则不可举。是阁也，于祀神之中寓勤民之
意。侯以宣泄民隐为心，又以宵旰求理之心为心，故
输力输材、输木、输石，不阅月而落成，可以观政矣。一
时守巡若刘、李二使君，罔弗首肯。夫一阁也，直指贤
之，两道嘉与之士若民争趋之。然则侯其贤矣哉！此
阁此观，不且并存不朽也哉？于是书之，以俟后之游
豫者。